ЩымыIэжьхэр ащыгъупшэхэрэп — Адыгэ макъ\nЗипшъэрылъхэр зыгъэцакIэхэзэ зэо-зэпэуцужьхэм ахэкIодэгъэхэ къулыкъушIэхэр зыщагъэтIылъыгъэ чIыпIэхэр илъэс къэс агъэкъэбзэнхэр хэбзэшIу афэхъугъ Лъэпкъ гвардием Адыгэ РеспубликэмкIэ и ГъэIорышIапIэ ихэушъхьафыкIыгъэ подразделениеу ОМОН-м иIофышIэхэм.\nРеспубликэу Дагъыстан и Цунтинскэ район къулыкъур щихьызэ, 2012-рэ илъэсым Iоныгъом и 15-м къаукIыгъэ полицием ипрапорщикэу, Урысыем и ЛIыхъужъэу Артем Гармаш зыщагъэтIылъыгъэ къэхалъэу Мыекъуапэ дэтым дзэкIолIхэр щыIагъэх.\nАртем лIыгъэу къыхэфагъэм ишIуагъэкIэ уIэшыгъэ бзэджэшIэ купыр къызэтырагъэуцон алъэкIыгъ, ау ежь уIэгъэ хьылъэу къытыращагъэхэм къыхэкIыкIэ идунай ыхъожьыгъ. Къэралыгъом ипащэ иунашъокIэ «Урысые Федерацием и ЛIыхъужъ» зыфиIорэ щытхъуцIэр къыфагъэшъошагъ.\nЯтIонэрэ чIыпIэу къулыкъушIэхэр зыдэкIуагъэхэр полицием ипрапорщикэу Вячеслав Кравцовыр зыщагъэтIылъы­гъэр ары. 2012-рэ илъэсым шышъхьэIум и 5-м Дагъыстан ит селоу Шаури ар щыфэхыгъ. ОМОН-р зыдэщытыгъэ чIыпIэм къыфэзыузэнкIыгъэ бзэджэшIэ купым ар пэуцужьыгъ. КъызэрауIагъэзэ къызэкIэмыкIоу, къатебэнагъэхэр шъэфэу постым къыримыгъэкIолIэнхэ ылъэкIыгъ. Къулыкъур ыхьызэ зыпсэ зыгъэтIылъыгъэ Вячеслав Кравцовым ЛIыхъужъныгъэм иорден къыфагъэшъошагъ.\n— Апэрэ илъэсэп мы къэхалъэм тыкъызэрыкIорэр, — къеIуатэ ОМОН-м икомандирэу, полицием иполковникэу Владимир Ивченкэм. — Тхьапэхэр тэугъоих, чъыгхэр къэтэупкIыхьэх, къэр къызэрышIыхьэгъэ чэухэр тэгъалэх. Къулыкъур ахьызэ зыпсэ зытыгъэ ти­кIалэхэр тщыгъупшэхэрэп. Ахэм лIы­хъужъныгъэу зэрахьагъэм ишIэжь тыгухэм арылъыщт.\nПредыдущая Iоныгъом и 15-м шIомыкIэу\nСледущая КIэлэцIыкIухэм шъуафэсакъ!